Mai multe explozii s-au auzit joi dimineaţă în centrul Kievului, după o alertă aeriană privind rachete şi drone lansate de Rusia, a constatat un jurnalist AFP.
O duzină de explozii puternice au fost auzite începând cu ora 05.00 (03.00 GMT), la fel ca şi focuri ale apărării antiaeriene.
Primarul Kievului, Vitali Klitschko, a relatat că au căzut "resturi de rachete" în unele părţi ale capitalei, inclusiv pe o "clădire rezidenţială", şi cu "maşini în flăcări", într-un mesaj pe Telegram.
Un apartament dintr-o clădire rezidențială este în flăcări în districtul Shevchenkiv iar în districtul Podilsk , resturi de rachete au căzut pe teritoriul unei companii.
La ora 5:29, Klitschko spunea că mașini ardeau în parcarea din districtul Shevchenkivskyi. Serviciul de pompieri și salvare se află în drum spre fața locului.
În cartierul Podilsky , ca urmare a căderii resturilor de rachete, a izbucnit un incendiu într-o stație de transformare și într-o clădire nerezidenţială cu două etaje.
Ultimele atacuri majore ale Rusiei asupra capitalei ucrainene au avut loc la sfârşitul lunii ianuarie.(Agerpres și Pravda.com.ua)